b"\n_START_ARTICLE_\nVdor v dru\xc5\xbebo NiceHash\n_START_PARAGRAPH_\nNicehash je slovensko podjetje s sede\xc5\xbeem v Ljubljani, ki ponuja platformo za povezovanje prodajalcev in kupcev ra\xc4\x8dunalni\xc5\xa1ke mo\xc4\x8di pri rudarjenju in izmenjavi kriptovalut. Dostop do platforme je mogo\xc4\x8d preko splete strani NiceHash, ki deluje kot posrednik med ljudmi, ki svoje ra\xc4\x8dunalni\xc5\xa1ke kapacitete uporabljajo za rudarjenje. Kot pla\xc4\x8dilno sredstvo v procesu izmenjave se uporabljajo bitcoini, podjetje pa pri vsaki izvedeni transakciji prejme provizijo, ki pri izpla\xc4\x8dilih zna\xc5\xa1a 4% in pri prodaji valute od 5-8%\xc2\xa0 vrednosti._NEWLINE_Dru\xc5\xbeba NiceHash je najve\xc4\x8dji svetovni trg za rudarjenje in kupcem omogo\xc4\x8da dostop do vseh kriptovalut. Uporabniki NiceHash lahko rudarijo vse kovance, \xc5\xbee uveljavljene ali nove v porastu. Leta 2014 sta jo ustanovila Marko Kobal in Matja\xc5\xbe \xc5\xa0korjanc.\n_START_SECTION_\nDelovanje platforme NiceHash\n_START_PARAGRAPH_\nPlatforma Nicehash je dostopna preko spletne strani, ki je enostavna za uporabo. Uporabnik izdela svoj ra\xc4\x8dunalnik za rudarjenje, druge tehni\xc4\x8dne podrobnosti pa namesto njega opravi platforma. Uporabnik mora z registracijo na platformi na svoj ra\xc4\x8dun polo\xc5\xbeiti poljubno vsoto bitcoinov, minimalen polog pa zna\xc5\xa1a 0,005 BTC._NEWLINE_Ko uporabniki vlo\xc5\xbeijo zadostno koli\xc4\x8dino \xc4\x8dasa in elektri\xc4\x8dne energije v rudarjenje in zberejo minimalno dolo\xc4\x8deno vrednost jim podjetje narudarjeni dele\xc5\xbe izpla\xc4\x8da. Minimalna dolo\xc4\x8dena vrednost se razlikuje glede na vrsto kriptovalute. V primeru, da uporabnik svoj narudarjeni dele\xc5\xbe pusti v NiceHashovi digitalni denarnici, je za to nagrajen z ve\xc4\x8djo donosnostjo.\xc2\xa0 Ko denar ostane v digitalni denarnici ostaja tudi na kriptoborzi. Podjetje s tem ohranja ve\xc4\x8d uporabnikov in pridobiva vi\xc5\xa1je provizije. Kot pla\xc4\x8dilno sredstvo v procesu izmenjave se uporabljajo bitcoini, ki se pri izpla\xc4\x8dilu na transakcijski ra\xc4\x8dun uporabnika pretvorijo v poljubno valuto.\n_START_SECTION_\nHekerski napad na NiceHash\n_START_PARAGRAPH_\n\xc5\xa0estega decembra 2017 je bilo podjetje NiceHash tar\xc4\x8da organiziranega hekerskega napada. Z ra\xc4\x8duna ve\xc4\x8d kot 500 tiso\xc4\x8d uporabnikov storitev je bilo\xc2\xa0 ukradenih preko 4700 bitcoinov v vrednosti ve\xc4\x8d kot 56 milijonov evrov._NEWLINE_V napadu so storilci iz ogro\xc5\xbeenega ra\xc4\x8dunalnika podjetja in IP-jem izven EU najprej vdrli v informacijski sistem podjetja. S tem so pridobili uporabni\xc5\xa1ko ime in geslo za dostop do elektronske denarnice, v kateri je imel NiceHash shranjena sredstva okoli pol milijona uporabnikov. Z dostopom do klju\xc4\x8dne elektronske denarnice so pridobili dostop do sredstev uporabnikov. Ukradene bitcoine so ob 3.24 zjutraj prenakazali iz ene virtualne denarnice v virtualno denarnico z naslovom ''1EnJHhq8Jq8vDuZA5ahVh6H4t6jh1mB4rq'', katere lastnik in lokacija nista znana._NEWLINE_Poslovanje s kriptovalutami omogo\xc4\x8da popolno anonimnost, javna ostane le transakcija. Vse transakcije so sledljive in zapisane, vendar obstajajo \xc5\xa1tevilni na\xc4\x8dini zabrisa sledi. Storilci lahko zakrijejo sledljivost\xc2\xa0s transakcijo kriptovalut iz ene virtualne denarnice na ve\xc4\x8d razli\xc4\x8dnih virtualnih denarnic, nato pa se vsota ponovno zdru\xc5\xbei. _NEWLINE_Po mnenju nekdanjega direktorja dru\xc5\xbebe Marka Kobala je bila tar\xc4\x8da celotna platforma podjetja in ne uporabniki storitev, saj omogo\xc4\x8da popolnoma prost trg za rudarjenje in s tem uspe\xc5\xa1no posluje. V medijih se pojavljajo mnenja, da je \xc5\xa1lo za interno krajo, saj je Martin \xc5\xa0korjanc, 55 odstotni lastnik dru\xc5\xbebe tudi znan slovenski heker._NEWLINE_Po napadu je bila spletna stran NiceHasha nedosegljiva. Podjetje je z obvestilom na vstopni strani uporabnike obvestilo o napadu na njihove virtualne denarnice ter jih pozvalo k zamenjavi gesel. Uporabnikom je dru\xc5\xbeba obljubila poro\xc4\x8danje o napredku preiskave in zagotovila povra\xc4\x8dilo ve\xc4\x8dinskega dela ukradenih sredstev s pomo\xc4\x8djo tujih vlagateljev.\n_START_SECTION_\nVodstvo NiceHash-a\n_START_PARAGRAPH_\nDru\xc5\xbebo Nicehash je leta 2014 ustanovil Matja\xc5\xbe \xc5\xa0korjanc, ki je idejni avtor platforme in glavni razvijalec dru\xc5\xbebe. V javnosti je znan tudi s hekerskim vzdevkom Isdero. Podjetje Nicehash je bilo od ustanovitve leta 2014 do 2017 pod vodstvom Marka Kobala in Matja\xc5\xbea \xc5\xa0korjanca. Marko Kobal, direktor podjetja Bitorius je imel v lasti 45 odstotkov podjetja, ve\xc4\x8dinski lastnik pa je bil prek dru\xc5\xbebe H-Bit Martin \xc5\xa0korjanc, o\xc4\x8de Matja\xc5\xbea \xc5\xa0korjanca._NEWLINE_Nekaj tednov po hekerskem napadu je v podjetju Nicehash pri\xc5\xa1lo do menjave lastni\xc5\xa1ke strukture in spremembe vodstva. Iz dru\xc5\xbebe je s podjetjem Bitorius povsem iztopil prvotni solastnik Marko Kobal. Polo\xc5\xbeaj direktorja v dru\xc5\xbebi Nicehash je sredi decembra 2017 prevzel Zdravko Polja\xc5\xa1evi\xc4\x87, ki je ob enem direktor podjetja Kreativni najemi._NEWLINE_Devetnajstega decembra 2018 je v dru\xc5\xbebo Nicehash lastni\xc5\xa1ko vstopila dru\xc5\xbeba Fleming digital iz Postojne pod popolnim vodstvom Aljo\xc5\xa1a Soki\xc4\x87a. Podjetje Fleming digital, ki se ukvarja z informacijskimi storitvami je z vlo\xc5\xbekom 175 tiso\xc4\x8d evrov postalo lastnik 35 odstotkov Nicehasha. Svoj dele\xc5\xbe je pod vodstvom Matja\xc5\xbea \xc5\xa0korjanca pove\xc4\x8dalo tudi podjetje H-bit. Prvotni vlo\xc5\xbeek 275 tiso\xc4\x8d evrov, je podjetje pove\xc4\x8dalo na 325 tiso\xc4\x8d evrov in postalo lastnik 65 odstotkov dru\xc5\xbebe Nicehash.\n_START_SECTION_\nPreiskovanje hekerskega vdora\n_START_PARAGRAPH_\nHekerski vdor v podjetje Nicehash, v katerem so napadalci odtujili pribli\xc5\xbeno 4700 bitcoinov, danes vrednih ve\xc4\x8d kot 70 milijonov evrov je zbudil pozornost po vsem svetu. Preiskovanje kaznivih dejanj pri katerih so vklju\xc4\x8dene kriptovalute je zahtevno, saj lastnikom virtualnih denarnic svojih osebnih podatkov ni potrebno deliti. Policija napad obravnava kot kaznivo dejanje napada na informacijski sistem, za katerega je zagro\xc5\xbeena kazen od 3 do 5 let._NEWLINE_Napad poleg samega podjetja Nicehash preiskujejo tudi uradne oblasti. Nicehashovi skrbniki so ugotovili le, da ra\xc4\x8dunalniki napadalcev niso bili name\xc5\xa1\xc4\x8deni na obmo\xc4\x8dju EU. Preiskovanje primera so prevzeli kriminalisti oddelkov za ra\xc4\x8dunalni\xc5\xa1ko preiskovanje, ki sodelujejo s tujimi organi. V forenzi\xc4\x8dni preiskavi je bilo ugotovljeno, da je bil napad in vdor v podjetje izveden v sredo, \xc5\xa1estega decembra ob 3.24 zjutraj, z IP-jem izven Evropske unije. Odtujeni bitcoini so bili prenakazani iz ene virtualne denarnice na drugo. Kriminalisti pa ves \xc4\x8das spremljajo kam se bodo bitcoini iz te denarnice prenesli. Pri preiskovanju je pri\xc4\x8dakovana te\xc5\xbeava, da so napadalci odtujene bitcoine zamenjali za katero od valut, ki so te\xc5\xbeko izsledljive. _NEWLINE_Kljub veliki \xc5\xa1kodi je podjetje Nicahash nekaj tednov po hekerskem napadu ponovno za\xc4\x8delo poslovati. Ker v Sloveniji ni mo\xc5\xbenosti zavarovanja poslov s kriptovalutami, pri katerih bi bila morebitna \xc5\xa1koda popla\xc4\x8dana si podjetje prizadeva za povra\xc4\x8dilo odtujenih sredstev s pomo\xc4\x8djo tujih vlagateljev. Nicehashova sredstva so bila zavarovana pri ameri\xc5\xa1ki dru\xc5\xbebi BitGo, ki se posve\xc4\x8da izpopolnjevanju tehnologije za prepre\xc4\x8devanje hekerskih napadov. Zavarovalna dru\xc5\xbeba bi \xc5\xa1kodo odtujenih bitcoinov poravnala v primeru hranjenja bitcoinov v njihovih t.i. varnih virtualnih denarnicah a so bitcoine hranili NiceHashovi stre\xc5\xbeniki."